ประกาศคณะกรรมการกํากับหลักทรัพย์และตลาดหลักทรัพย์

ที่ กน. 16 /2549

เรื่อง   หลักเกณฑ์ เงื่อนไข และวิธีการในการซื้อหรือมีหุ้น

เพื่อเป็นทรัพย์สินของบริษัทจัดการ

                               

                   อาศัยอํานาจตามความในมาตรา 14  และมาตรา  98(7)(ข) แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งตามมาตรา 29 ประกอบมาตรา 35 มาตรา 36 มาตรา 45 มาตรา 48 และมาตรา 50 แห่งรัฐธรรมนูญแห่งราชอาณาจักรไทยบัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ออกข้อกําหนดไว้ดังต่อไปนี้


ข้อ ๑ ให้ยกเลิกประกาศคณะกรรมการกํากับหลักทรัพย์และตลาดหลักทรัพย์ที่ กน. 15/2544  เรื่อง  หลักเกณฑ์ เงื่อนไข และวิธีการในการซื้อหรือมีหุ้นเพื่อเป็นทรัพย์สินของบริษัทจัดการ ลงวันที่ 6 มิถุนายน พ.ศ. 2544   


ข้อ ๒ ในประกาศนี้

                   “บริษัท” หมายความว่า บริษัทจํากัดหรือบริษัทมหาชนจํากัด และให้หมายความรวมถึงนิติบุคคลที่มีกฎหมายเฉพาะจัดตั้งขึ้นโดยมีวัตถุประสงค์ในการประกอบธุรกิจ

                   “บริษัทจัดการ” หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวม  หรือบริษัทจํากัดหรือบริษัทมหาชนจํากัดตามข้อ 2(6) แห่งกฎกระทรวง ฉบับที่ 15 (พ.ศ. 2543) ออกตามความในพระราชบัญญัติหลักทรัพย์และตลาดหลักทรัพย์ พ.ศ. 2535 ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล         

                   “สํานักงาน”  หมายความว่า  สํานักงานคณะกรรมการกํากับหลักทรัพย์และตลาดหลักทรัพย์


ข้อ ๓ สํานักงานจะผ่อนผันให้บริษัทจัดการซื้อหรือมีหุ้นของบริษัทใด ๆ ได้ ต่อเมื่อการซื้อหรือมีหุ้นดังกล่าวมีลักษณะดังต่อไปนี้

                   (1)  เป็นเงินลงทุนระยะยาวเกินกว่าหนึ่งปี

                   (2)  เป็นเงินลงทุนที่มิได้เกิดจากการเพิ่มทุนโดยมีวัตถุประสงค์เฉพาะเจาะจงเพื่อซื้อหรือมีหุ้นดังกล่าว และ

                   (3)  เป็นไปตามหลักเกณฑ์เกี่ยวกับการลงทุนในหรือมีไว้ซึ่งหลักทรัพย์หรือทรัพย์สินอื่นเพื่อเป็นทรัพย์สินของบริษัทจัดการ (PROPRIETARY TRADING) ตามที่กําหนดไว้ในประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการกระทําที่อาจก่อให้เกิดความขัดแย้งทางผลประโยชน์ในการจัดการกองทุนและหลักเกณฑ์ในการป้องกัน

                    บริษัทจัดการที่ได้รับการผ่อนผันตามวรรคหนึ่งต้องถือหุ้นที่ลงทุนในหรือมีไว้เกินกว่าหนึ่งปีนับแต่วันที่ได้มาซึ่งหุ้นนั้น  เว้นแต่คณะกรรมการของบริษัทจัดการเห็นว่ามีเหตุจําเป็นอันสมควรที่จะต้องจําหน่ายหุ้นนั้นก่อนเวลาดังกล่าว  ทั้งนี้ บริษัทจัดการต้องรายงานการจําหน่ายหุ้นพร้อมทั้งหลักฐานแสดงการพิจารณาความจําเป็นอันสมควรของคณะกรรมการของบริษัทจัดการในการจําหน่ายหุ้นก่อนเวลาให้แก่สํานักงานภายในห้าวันทําการนับแต่วันที่มีการจําหน่ายหุ้นดังกล่าว


ข้อ ๔ ประกาศนี้ให้ใช้บังคับตั้งแต่วันที่  1 กรกฎาคม พ.ศ. 2549  เป็นต้นไป


ผู้มีอํานาจลงนาม - ประกาศ  ณ   วันที่ 2 พฤษภาคม พ.ศ. 2549

 

 

                                                     

                                                                (นายทนง  พิทยะ)

                                                         รัฐมนตรีว่าการกระทรวงการคลัง

                               ประธานกรรมการ  คณะกรรมการกํากับหลักทรัพย์และตลาดหลักทรัพย์


หมายเหตุ -                                                                                                                                                                                                         

เหตุผลในการออกประกาศฉบับนี้  คือ เพื่อให้บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวมและประเภทการจัดการกองทุนส่วนบุคคลสามารถบริหารเงินทุนของตนได้อย่างมีประสิทธิภาพมากยิ่งขึ้น  คณะกรรมการ ก.ล.ต. จึงเห็นสมควรปรับปรุงหลักเกณฑ์การผ่อนผันให้บริษัทหลักทรัพย์ดังกล่าวสามารถซื้อหรือมีหุ้นได้  หากการซื้อหรือมีหุ้นเป็นการลงทุนในหรือมีไว้ซึ่งหลักทรัพย์หรือทรัพย์สินอื่นเพื่อเป็นทรัพย์สินของบริษัทจัดการ (PROPRIETARY TRADING ) ตามปกติ และไม่ก่อให้เกิดความขัดแย้งทางผลประโยชน์กับกองทุนซึ่งอยู่ภายใต้การจัดการของบริษัทหลักทรัพย์นั้น